<classify> JESHI la Magereza nchini limetahadharisha wananchi kuhusu kuwepo kwa watu matapeli, wanaotumia ndugu wa wafungwa na kuwadanganya wawapatie fedha ili wawasaidie kutoa ndugu zao gerezani, kutokana na msamaha wa Rais Dk John Magufuli kwa wafungwa uliotolewa siku ya Uhuru.Kwa mujibu wa taarifa iliyotolewa na Msemaji wa jeshi hilo, Amina Kavirondo kwa vyombo vya habari jana, kundi hilo la matapeli lilianza kujitokeza na kufanya ulaghai huo, baada ya Rais Magufuli kutangaza msamaha wa wafungwa zaidi ya 5,000 katika maadhimisho ya miaka 58 ya Uhuru.Yamejitokeza matukio kwa baadhi ya watu wasio waaminifu kuwafuata ndugu na jamaa wa wafungwa walioko magerezani na kuwaomba wawasaidie kuwawezesha ndugu zao kunufaika na msamaha wa Rais, amesema Kavirondo katika taarifa yake.Amesema kitendo hicho ni utapeli na ni kinyume cha sheria za nchi.Magereza inawatahadharisha wananchi kwamba kwa mujibu wa Katiba Ibara ya 45 1d mwenye mamlaka ya kusamehe wafungwa ni Rais na si mtu mwingine yeyote, amesema.Alisema mtu atakayejitokeza na kudai kuwa ana uwezo wa kusaidia ndugu aliyefungwa gerezani kunufaika na msamaha huo, apuuzwe kwa kuwa hana mamlaka hayo.Ametaka taarifa za watu wa aina hiyo, zitolewe haraka iwezekanavyo katika vyombo vya sheria ili hatua stahiki za kisheria zichukuliwe dhidi yao.Hivi karibuni katika maadhimisho ya miaka ya 58 ya Uhuru, Rais Magufuli aliwasamehe wafungwa 5,533.Wafungwa waliosamehewa ni Mwanza walisamehewa wafungwa 713, Dodoma 385, Morogoro 365, Dar es Salaam 293, Mara 260, Mbeya 259, Kigoma 252, Tanga 245, Geita 230, Rukwa 214, Arusha 208 na Manyara 207.Katika Mkoa wa Tabora, Rais Magufuli amesamehe wafungwa 2,017, Kagera 190, Ruvuma 181, Singida 139, Simiyu 136, Lindi 129, Pwani 128, Iringa 110, Songwe 96, Katavi 74, Shinyanga 74 na Njombe wafungwa 70.  <topic>: KITAIFA 